Louis Antoine Henri de Bourbon Enghien
Louis Antoine Henri de Bourbon Enghien, hertugen af Enghien, 1772-1804, fransk hertug. Enghien, som tilhørte slægten Condé, forlod Frankrig ved udbruddet af Den Franske Revolution og levede fra 1801 i grevskabet Baden. I 1804 modtog Napoleon efterretninger om, at Enghien deltog i en sammensværgelse, og beordrede ham arresteret. Enghien blev bragt til slottet Vincennes; her blev han dømt til døden og henrettet, hvilket vakte vrede i store dele af Europa. Efterretningerne om sammensværgelse viste sig imidlertid siden at være falske.